Ikke én, ikke to, men hele tre gange slog indbrudstyve til i Vadum ved Aalborg torsdag eftermiddag og aften. Det oplyser Nordjyllands Politi. At dømme efter fremgangsmåden, kunne noget tyde på, at der var tale om den eller de samme gerningsmænd. I alle tre tilfælde kom tyvene ind ved at bryde et vindue op. Det første skete i en villa på Søndermarken. Her tog tyvene ifølge politiet sig god tid. De rullede persiennerne ned i køkkenet, så naboer og forbipasserende ikke kunne se, hvad der foregik indenfor. Derefter  gik de på rov og stjal kontanter, dankort og nogle guld- og sølvsmykker. Indbruddet skete i tidsrummet fra klokken 12 til cirka 20. Derefter gik det ud over to villaer på Rødslet. Fra den første stjal de en playstation og en bærbar computer. Fra den anden stjal de kontanter og smykker. Nordjyllands Politi opfordrer til, at man kontakter politiet på telefon 114, hvis man ved noget om indbruddene, eller hvis man bliver tilbudt varer, der matcher beskrivelserne af det stjålne.
Kontanter, elektronik og smykker blev stjålet ved tre indbrud i Vadum torsdag.